
Қазақстан Республикасы
Парламенті Сенатының
депутаттарына
(тізім бойынша)

2026 жылғы 23 сәуірдегі № 16-13-92Д/С сауалға

Құрметті депутаттар!

Мал шаруашылығы саласының дамуына қатысты сауалды қарап, келесіні хабарлаймын.
Шымкент қаласы республикалық маңызы бар қала ретінде агроөнеркәсіптік кешенінің дамуының өзіндік ерекшелігі бар. Мысалы, кейбір ауыл шаруашылығы алқаптары басым аймақтарға қарағанда, қалада аграрлық секторды дамыту жер ресурстарының шектеулілігіне, қала жерлерінің ерекше құқықтық режиміне, сондай-ақ қала құрылысы, санитариялық, экологиялық және инфрақұрылымдық талаптарды сақтау қажеттілігіне тәуелді.
2026 жылғы 1 қаңтардағы жағдай бойынша қалада 5539 шаруа және фермер қожалықтары тіркелген, оның ішінде іс жүзінде 5107 қожалық (92,2 %) жұмыс істейді. Қаланың ерекшеліктерін ескерсек, АӨК дамытудың негізгі бағыттары мал шаруашылығы, оның ішінде сүтті мал мен құс шаруашылықтары, сондай-ақ ауыл шаруашылығы өнімдерін қайта өңдеу болып табылады.
Мал шаруашылығын дамытудың 2026 – 2030 жылдарға арналған кешенді жоспары шеңберінде ағымдағы жылдың наурыз айынан бастап еліміздің барлық өңірлері, соның ішінде Шымкент қаласы үшін жылдық сыйақы мөлшерлемесі 6 %-дан аспайтын «Игілік» және «Береке» несие өнімдері іске қосылды. Олар асыл тұқымды мал басын сатып алуға бағытталған.
«Игілік» бағдарламасы 100-ден 500 басқа дейін асыл тұқымды ірі қара малды және 500-ден 1000 басқа дейін ұсақ мүйізді малды сатып алуды қаржыландыруды көздейді. «Береке» ірі шаруашылықтарға бағытталған және 500 және одан да көп бас асыл тұқымды ірі қара малды, сондай-ақ 1000 және одан да көп бас асыл тұқымды ұсақ мүйізді малды сатып алуды қаржыландыруды қарастырады. Ауыл шаруашылығы жануарларының басқа түрлері бойынша несиелеу бағдарламаларын іске қосу жақын арада жоспарлануда.
Бұдан бөлек, жылдық 5 % мөлшерлемемен бордақылау алаңдарының айналым қаражатын толықтыруға арналған жеңілдікті несие беру бағдарламасы жұмыс істейді. Ол жем-шөп, ветеринариялық препараттар, жанар-жағармай материалдарын, техника мен жабдықтарға арналған қосалқы бөлшектерді сатып алуға, сондай-ақ еңбекақы қоры бойынша шығыстарды жабуға бағытталған. Ағымдағы жылы бұл бағдарлама жалғастырылады және құс фабрикаларын, сондай-ақ ірі қара және ұсақ мүйізді мал, жылқы, түйе және басқа да ауыл шаруашылығы жануарларын өсірумен айналысатын шаруашылықтарды қосу есебінен кеңейтіледі.
Сонымен қатар «Береке» және «Игілік» бағдарламаларының жер ресурстарының болуына қоятын талаптары мал шаруашылығын тұрақты дамытудың негізгі қағидаттарын ескере отырып қалыптастырылған. Олар тұрақты жем-шөп қорын қамтамасыз етуге, жайылымдардың шамадан тыс жүктелуіне жол бермеуге, жердің тозуын болдырмауға және ауыл шаруашылығы алқаптарын ұтымды пайдалануға бағытталған.
Белгіленген көлемде жер учаскелерінің болуы өтінімдерді қарау кезіндегі негізгі критерийлердің бірі болып қала береді. Кепілдендірілген жем-шөп қорынсыз қомақты мал басын сатып алу өнімнің өзіндік құнының артуы, өнімділіктің төмендеуі, қарыз алушының қаржылық жағдайының нашарлауы және несиелік міндеттемелердің орындалмау тәуекелдерін арттырады.
Осыған байланысты, бағдарлама талаптарын жермен қамтамасыз етілуден толық бас тарту немесе оны айтарлықтай жеңілдету бөлігінде қайта қарау салалық, қаржылық және жер-құқықтық тәуекелдерді ескере отырып, қосымша пысықтауды талап етеді.
Жем-шөппен қамтамасыз ету жөніндегі келісімшарттарды және жалға алынған жерлерді баламалы негіз ретінде тануға қатысты айтар болсақ, несие өнімдерінің қолданыстағы шарттарында мұндай мүмкіндік қарастырылмағанын атап өткен жөн. Мұндай келісімшарттарды шаруашылықтар ағымдағы қызметінде қолдана алады, алайда олар нарық шарттарына, өнімділікке, логистикаға және тараптардың адалдығына тәуелді болғандықтан, барлық жағдайда жем-шөппен қамтамасыз етілудің ұзақ мерзімді әрі сөзсіз кепілі бола алмайды.
Сонымен қатар Шымкент қаласы жерлерінің құқықтық режимін де ескеру қажет. Елді мекен шекарасының шегінде орналасқан учаскелер елді мекендердің жерлеріне жатады және бекітілген қала құрылысы құжаттамасына сәйкес пайдаланылады. Тіпті іс жүзінде ауыл шаруашылығы мақсатында пайдаланылған күннің өзінде, мұндай жерлер ауыл шаруашылығы мақсатындағы жерлер мәртебесіне ие болмайды, ал оларды пайдалану бас жоспар мен басқа да қала құрылысы шешімдеріне байланысты болады.
Арнайы бейімделген қаржыландыру бағдарламасын әзірлеу мәселесі бойынша, АӨК-ті мемлекеттік қолдаудың қолданыстағы жүйесі ауыл шаруашылығы тауарын өндірушілердің қолдау шараларына тең қолжетімділік қағидатына негізделгенін атап өткен жөн. Субсидиялау кезінде субъектілерді шаруашылық көлемі немесе иелігіндегі жер аумағы бойынша бөлу қолданылмайды, бұл барлық ауыл шаруашылығы тауарын өндірушілер үшін қатысудың бірыңай шарттарын қамтамасыз етеді.
Бұл ретте Шымкент қаласының қажеттіліктері тек «Береке» және «Игілік» бағдарламалары арқылы ғана емес, сонымен бірге қолдаудың басқа да қолданыстағы құралдары арқылы қамтамасыз етілуі мүмкін. Атап айтқанда, 2023 жылдан бастап өңірлік мамандануды ескере отырып, сенімді агент арқылы АӨК-тегі ірі инвестициялық жобаларды несиелеу бағдарламасы іске асырылуда. Ол жылдық 2,5 % мөлшерлемемен 10 жылға дейінгі мерзімге және 5 млрд теңгеге дейінгі сомаға қаржыландыруды қарастырады.
Бағдарлама тауарлы сүт фермаларын, құс фабрикаларын, ет бағытындағы мал шаруашылығы кәсіпорындарын, бордақылау алаңдарын, ет өңдеуді, мал базарларын, көкөніс пен жеміс қоймаларын, жылыжай шаруашылықтарын, құрама жем өндірісін, акваөсіруді, суармалы егіншілікті, қой шаруашылығы фермаларын және сою пункттерін қамтиды. 2024 жылы республикалық бюджеттен Шымкент қаласының әкімдігіне 4 инвестициялық жобаны іске асыруға 4,5 млрд теңге бөлінді.
Жоғарыда айтылғандарды ескере отырып, мемлекеттік қолдаудың қолданыстағы құралдары Шымкент қаласы АӨК-нің басым бағыттарын, соның ішінде мал шаруашылығын, құс шаруашылығын, бордақылауды, ауыл шаруашылығы өнімін қайта өңдеуді және ірі инвестициялық өндірістерді құруды қаржыландыруға мүмкіндік береді.
Осыған байланысты, қазіргі уақытта аталған бағыт бойынша тек Шымкент қаласы үшін бөлек мамандандырылған қаржыландыру бағдарламасын әзірлеу немесе қосымша мемлекеттік қолдау шараларын қабылдау мәселесі қаралмайды. Негізгі екпін қолданыстағы тетіктерді тиімді іске асыруға және белгіленген талаптарға сәйкес келетін инвестициялық жобаларды сүйемелдеуге жасалатын болады.
Жалпы, Шымкент қаласының мал шаруашылығы мен агроөнеркәсіптік кешенін дамыту мәселесі тұрақты бақылауда. Саланың азық-түлік қауіпсіздігі, халықты жұмыспен қамту және ішкі нарықты отандық өніммен толықтыру үшін маңыздылығын ескере отырып, мемлекеттік қолдаудың қолданыстағы шараларын тиімді қолдану және перспективалы жобаларды сүйемелдеу жөніндегі жұмыс жалғастырылады.

